OpenLLM-France/wikimedia huggingface dataset:
# Lurrama

Lurrama 2006tik urtero EHLGk antolatzen duen azoka da. Ipar Euskal Herriko laborariak, bere ekoizpenak eta amalurrarekiko atxikimendua hirira (kasu honetan BAB eta kostaldera batez ere) hurbiltzeko xedez pentsatuta dago. Lehen edizioak Baionan ospatu eta gero, 2011n Biarritzen antolatu zen estreinakoz.

## Datu nagusiak

Kalitatezko laborantza bat garatzearen garrantziaz hiritar oro jabetzea du helburu. Adituez gain kontzientzia hartzea guztion lana delakoan ekoizpenak erakustearekin batera eztabaidak sustatzen dira eta informazioa zabaltzen da. Hitzaldiek, filmek, erakusketek eta tailerrek osatzen dute programa, herri-bazkariak ere burutzen direlarik. Horren guztiaren bidez kontsumitzaile eta ekoizleen arteko zuzeneko harremana errazten da. Adin guztietakoei zuzendutako ekintza pedagokikoez gain euskarak ere badu leku zabala eta hainbeste partaide izan ditu, instituzionalak, pribatuak edo hedabideak.
2011 aurreko edizio guztiak Baionan burutu dira, bai Xaho-Pelletier kaian (2007, 2008) bai Glaineko Elkarteen Etxean (2006, 2009, 2010). 2009ko edizioaren gaia ura izan zen. Antolakuntza lan oro ehunka bolondresek (700 batek 2008an) egiten dute.
Hasieratik arrakastatsua izan da (2006an 31.000 bat bisitari lau egunez, 2007an 35.000 bat hiru egunez). Nekazaritza eredu alternatibo batek eta EHLGk lortzen zuten irudi onarekin kezkatuta departamenduko Nekazaritza Ganbera ofizialak La ferme en ville ("etxaldea hirian") azoka antolatzeari ekin zion 2008an leku berean; operazioa begi bistakoa izan zen eta erantzuna ere jaso zuen La ferme en vrille ("etxaldea peko errekara" itzul daitekeena) webgune ironikoaren bidez.
2011n Lurrama Biarrizko Irati Erakustazokara lekualdatu zen, kokapen goxoagoa delakoan. 25.000 bat lagun bildu zituen.

## Erreferentziak

* ↑ Ikus azokaren webguneko "Partaideak" atala.
* ↑ Datua azokaren webgunean.
* ↑ Azokaren webgunea.
* ↑ Bien konparazioa Alda! blogean.
* ↑ Webguneak izan dituen arazo legalak mintzagai.
* ↑ Lurramak 25 000 bisitari bildu ditu Miarritzen, Kazeta.info, 2011ko azaroaren 7a.

## Ikus, gainera

* Amalur
* EHLG

## Kanpo estekak

* (Frantsesez) Lurramaren webgunea.
* (Frantsesez) Azokari buruzko bloga.
* (Frantsesez) Azokari buruzko gehigarria Le Journal du Pays Basque kazetan.
* Datuak: Q12262726
# Lurraren Gainditze Eguna

Lurraren Gainditze Egunak (Earth Overshoot Day inglesez), markatzen du gizadiak noiz bukatu dituen Lurrak urte oso horretan zehar birsortu ditzakeen baliabide naturalak (ura, elikagaiak, erregaiak...).
Ikuspuntu ekonomiko batetik begiratuta, Lurraren Gainditze Egunak adierazten du gizadia ingurumenarekiko defizit batean sartzen dela. Egunaren kalkulua honela egiten da: Lurraren biogaitasuna (Lurrak urtebeteak sortzen dituen baliabide naturalak) gizakiaren urte horretako aztarna ekologikoarekin zatitu eta hau 365-ekin biderkatuz (urteko egun kopurua). Kalkulu horretatik ateratzen dena izango da Lurraren Gainditze Eguna.
Kalkulu hau Global Footprint Network-ek egiten du eta irabazi asmorik gabeko dozenaka elkartek babestutako kanpaina bat da.
2020an abuztuaren 22a izan da Lurraren Gainditze Eguna, joera luze baten amaiera suposatu du honek. 2019an baino hiru aste geroago amaitu dira baliabideak, 50 urtean lehen aldiz atzeratu da. GFN-ren arabera, Koronabirusak eragindako egoeraren ondorio izan da.

## Erreferentziak

* ↑ Ramirez, Oihane Puertas. «Urteko baliabide biologikoak, biharko bukatuta» Berria (Noiz kontsultatua: 2020-08-22).
* 1 2 (Ingelesez) «About Earth Overshoot Day» Earth Overshoot Day (Noiz kontsultatua: 2020-08-22).
* ↑ Izagirre, Andoni Rekondo. «Baliabideak geroago agortu dira» Berria (Noiz kontsultatua: 2020-08-22).

## Kanpo estekak

* Datuak: Q2582303
* Multimedia: Earth Overshoot Day / Q2582303
# Lurraldetasun (argipena)

Lurraldetasun terminoak adiera zenbait ditu:
* biologian, lurraldetasuna, animaliek bere espezieko banakoen aurka defendatzen duen eremuari dagokion kontzeptua;
* soziologian, lurraldetasuna, talde edo komunitate bat bizi den eremuarekiko izaten den atxikimenduari buruz;
* Euskal Herriaren lurraldetasuna, Euskal Herriak hartzen duen eremu geografikoa eta horren ondorio sozio-politiko-kulturalak.
# Lurraldetasun (biologia)

Etologian, lurraldetasuna animalia batek bere espezie bereko animalien aurka defendatzen duen lurralde edo eremu fisikoari dagokion kontzeptua da. Animalia batek lurralde bat beretzat hartzen duenean lurraldetasun-senak garatzen du; hortik aurrera bere lurraldearen mugak sutsuki defendatuko ditu espezie bereko edozein inbaditzaileren aurrean.
Lurralde baten neurriak oso aldakorrak dira espezien arabera, eta zer ikusi handia dute janarien eskuragarritasunarekin: esaterako, ugaztun haragijaleek esparru zabalak behar dituzte ehizarako; jana eskura dutenek, aldiz, (landaretza ugari eskura duten belarjaleek, kasu) lurralde txikiagoak dituzte. Muturreko kasua arranoa bezalako hegazti haragijaleena da, kilometro askoren lurraldeak berenganatzen baitituzte (90 km. karratuaren ingurukoak).
Lurralde baten mugak argi markatzen ditu bere jabeak. Marka horiek ikusezinak dira sarritan: ugaztunek, adibidez, arrasto usaintsuak erabiltzen dituzte helburu horrekin (gernuz edo gorotzez adierazi ohi baitute haien jabetzako lurra; batzuetan haien guruinek jariatzen dituzten substantziak dira funtzio hori betetzen dutenak). Arra da lurraldea markatu eta defendatzen duena kasu gehienetan.
Lurralde baten jabeak portaera erasokorra hartuko du espezie bereko animaliaren bat bere lurraldean sartzean, baina ez du erasoko inbaditzailea beste espezie batekoa bada. Arrazoia argia da: beste espezie bateko animaliek ez dituzte jabearen zaletasun nutritibo edo sexualak, eta ez diote ez jana ezta emeak ere kenduko.
Azpimarratu behar da bere lurraldean animalia asko indartsu eta erasokorrak direla, baina portaera hori desagertzen dela bere lurraldetik at daudenean, askoz otzanagoak bihurtzen baitira orduan.

## Kanpo estekak

* Datuak: Q917215
* Multimedia: Scent marking / Q917215
# Lurraren Adiskideen Sarea

Lurraren Adiskideen Sarea mundu osoko erakunde nazionalak biltzen dituen nazioarteko erakundea, helburu nagusitzat ingurumena babestea duena. 1971n sortu zuten Frantzia, Alemania, Suedia, Erresuma Batua eta Estatu Batuetako talde nazionalek. Egoitza nagusia Amsterdamen du. 1994rako 14 milioi kide zituen 50 herrialdetan. Erakundea talde nazional autonomoetan dago egituratuta, eta hauek federazioak agindutakoa onartzen eta betetzen dute.

## Helburuak

Erakundeak adierazitako helburuak: gizakiak ingurumenean eragindako kalteak konpontzea, munduko ekologia-, kultura- eta etnia-aniztasuna zaintzea, jendearen parte-hartzea handitzea eta eremu guztietan garapen sostengarria bultzatzea. Hori guztia jendea heziz, presio politikoaren bidez, propagandarekin, protesta bakezaleak eginez eta batzuetan ekintza zuzenak eginez ere lortu nahi dute. Horrez gainera, ezinbestekotzat jotzen dute koordinazioa. Nazio bakoitzak informazio desberdina jasotzen duela eta ikuspegi desberdina duela kontuan harturik, erakundea gune garrantzitsua da horiek denak bildu, eztabaidatu eta nazioarteko ekimenak proposatzeko. Informazioa bata besteari adierazteaz gainera, esperientziak, ezagutzak eta baliabideak ere trukatzen dituzte, eta kide nazional bakoitzaren garapenei laguntza eskaintzen diete. Nazioarteko kanpainetan airearen eta uraren kutsaduraz, ozono-geruzako kalteaz, klimaren aldaketaz, arrisku nuklearraz, oihan galtzeaz, eta itsas bizitza galtzeko arriskuaz ohartu nahi dute jendea.

## Erreferentziak

* Artikulu honen edukiaren zati bat Lur hiztegi entziklopedikotik edo Lur entziklopedia tematikotik txertatu zen 2011/12/26 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.

## Kanpo estekak

* (Ingelesez):Article of Friends of the Earth France "Multinationals : Ecologists See Red"
* (Ingelesez):Friends of the Earth International YouTube channel
* (Ingelesez):Webgune ofiziala
* Datuak: Q196232
* Multimedia: Friends of the Earth / Q196232
# Lurraren Eguna

Lurraren Eguna apirilaren 22an ospatzen da mundu osoan Lurraren natura-ingurunearen aldeko kontzientzia sustatzeko. Proposatzailea Estatu Batuetako Gaylord Nelson senataria izan zen, egun hori proposatu baitzuen superpopulazioaren, kutsaduraren, biodibertsitatearen eta Lurra babesteko beste ingurumen-kezka batzuei buruzko kontzientzia piztearren.
Lehen agerraldia 1970eko apirilaren 22an egin zen, Estatu Batuetako Gaylord Nelson ingurumenaren aktibista eta senatariak sustatua, ingurumen-agentzia bat sortzea eskatzeko. Gizarte-presioaren ondorioz, Estatu Batuetako gobernuak Environmental Protection Agency (EPA) agentzia sortu zuen, eta ingurumena babesteko lege batzuk eman zituen.
Nazio Batuek ere Lurraren Eguna ospatzen dute martxoko ekinokzioan (martxoaren 21aren inguruan). Ekimen hori John McConnell pazifismoaren ekintzaileak proposatu zion UNESCOri 1969an, «Lurraren bandera» diseinatu zen urte berean. Nazio Batuen Erakundeko idazkari nagusiak oniritzia eman zion egun hori ospatzeari, eta 1971n ospatu zen lehen aldiz.

## Kanpo estekak

* (Ingelesez) (Frantsesez) (Gaztelaniaz)Nazio Batuen webgune ofiziala.
* Datuak: Q124473
* Multimedia: Earth Day / Q124473
# Lurraldearen Zatiko Plan

Lurraldearen Zatiko Planak (LZP) Euskal Autonomia Erkidegoko foru aldundiek eta Eusko Jaurlaritzak elkarlean eginiko plangintza urbanistikoak dira. Hauen arabera, eskualdeetako etxegintza, industria, garraio eta bestelakoen beharrizanak aztertzen dira denbora jakin baterako.

## Ezaugarriak

Plangintza hauek probintzia bakoitzeko eskualdeak hartzen dituzten kontutan. Lurralde Plangintzek, EAEko lur baliabideak hobeto erabiltzeko, eta kudeatzeko tresna moduan erabiliko dituzte foru aldundiek. Horrela 2020raino luzatuko da onarturiko lehen plangintzak.
Hiru probintzietan, honako Lurralde Zati Egitasmoak banatzen dira:

### Araban

* Araba erdialdea
* Arabar Errioxa

### Bizkaian

Plangintza hauek garapen aldi desberdinetan daude. 2006ko udazkenean Bilbo Handiko Lurralde Plangintza onartu zen.
* Balmaseda - Zalla
* Bilbo Handia
* Durangaldea
* Gernika - Markina
* Igorre
* Mungialdea

### Gipuzkoan

Gipuzkoako plangintzak onarpen prozesura heltzear daude eta ezaugarri guztiak erabat garatu dira. Tolosaldeko plangintza hala ere, oraindik garapen fasean dago.
* Debabarrena
* Debagoiena
* Donostialdea
* Goierri
* Urola Kosta
* Tolosaldea

## Kanpo estekak

* Bizkaiko egitasmoak
* Gipuzkoako egitasmoak
* Datuak: Q12262723
# Makil-goxo (gozokia)

Gozokigintzan, makil-goxoa erregalizaren estraktuz egindako gozoki bat da, gehienetan makila edo espiral formakoa eta beltz kolorekoa.
* Datuak: Q138811
* Multimedia: Liquorice as food / Q138811
# Makila (argipena)

Makila hitzak adiera eta erabilera zenbait ditu:
* makila, oinez ibiltzen laguntzeko tresna;
** euskal makila;
** aginte-makila, agintaritzaren sinboloa.
* Makila (trekking), ibiltariei euren erritmoarekin laguntzeko eta lur zailetan egonkortasuna emateko erabiltzen den bidezidor kirolaren osagarria.
* makila, begiko erretinako zelula;
* Mäkilä, suomierazko abizena.

## Ikus, gainera

* Maquila, Hirugarren Munduan dagoen industria modalitate bat.
# Makila (trekking)

Makila ibiltariei euren erritmoarekin laguntzeko eta lur zailetan egonkortasuna emateko erabiltzen den bidezidor kirolaren osagarria da. Deskribatutakoaren oso antzeko makila bat ibilketa nordikoan ere erabiltzen dena da.

## Deskribapena

Erabiltzen direnean, ibilaldiko makilek eski-bastoien antza dute, ezaugarri komun asko baitituzte, hala nola behealdeko saskiak, kautxuzko helduleku bigungarriak eta eskumuturrerako uhalak. Hala ere, eski-bastoiak ez bezala, askotan bi edo hiru sekziotan fabrikatzen dira, eta luzatu eta uzkurtu egin daitezke, erabiltzeko, biltegiratzeko edo garraiatzeko beharrezkoa denaren arabera. Pieza bakarreko makilek seguruagoak eta iraunkorragoak direla frogatu dute.
Bere gehienezko luzera orokorrean 135 cm-koa da. makila batzuk sekzioetan malgukiak dituzte baldintza normaletan ibiltzen laguntzeko eta eskumuturreko tentsioa murrizteko, baina halako gailuek nahigabeko pisua eta makilaren zarata gehitu ditzakete. Trekking makilak, oro har, aluminio edo karbono zuntz arinez eginda daude. Erabat uzkurtuta daudenean, batzuetan motxila baten alboko poltsikoan gorde daitezke.
Gomazko takoak jarri ohi dira hiriko ibilaldietarako.

## Ikus, gainera

* Ibilketa nordikoa
* Datuak: Q1371996
* Multimedia: Trekking poles / Q1371996
# Makilatze zigorra Singapurren

Makilatzea edo makilaz jotzea legezko gorputz zigorra da Singapurren, eta haren erabilera oso zabaldua dago hainbat ingurunetan: judizialean, militarrean, eskolan, erreformatorioetan eta etxean.
Horietatik guztietatik, makilatze judiziala —Singapur nabarmendu duena— da zorrotzena. Berrogeita hamar urte baino gutxiagoko gizonezko kriminalei aplikatzen zaie, epaiak baldin badio Prozedura Kriminalaren Legean zigor hori ezarria duen arau hausteen sorta zabaletik baten bat egin dutela. Singapurren, delituren bat egin duten gizonezko militarrentzako legezko zigor bat ere bada makilatzea, bai eta erreformatorio eskoletako zigor ofizial bat eta espetxeetako diziplina neurri bat ere.
Ez hain gogor, makilatze zigorra ezartzen zaie gizonezko gazteei, Singapurko eskoletan, oso jokabide txarra izan dutela erabakitzen bada.
Askoz makilatze arinagoa ezartzen diete zenbait gurasok sexu bietako seme-alabei, hori ez baita legearen kontrakoa Singapurren.

## Kanpo estekak

* (Ingelesez) Singapurko Prozedura Kriminalaren Legea
* (Ingelesez) Singapurko Krimen Prebentziorako Batzordea
* Makilatze zigorraren antzezpenaren bideoa, Singapurko Gobernuak egina, gazteei krimenak egiteko asmoa kentzeko helburua zuen Prison Me No Way kanpainaren barruan (1999).
* Datuak: Q2073373
# Makila (zelula)

Makilak edo makilatxoak, giza anatomiari eta, oro har, ornodun guztien anatomiari dagokionez, begietako erretinan dagoen zelula mota bat da, zilindro formakoa. Konoak sentiberak zaizkie argiari eta koloreei; makilak, berriz, sentiberak zaizkie argi urritasunari eta zuri-beltzari. Erretinaren inguruan daude makilak, eta ikusmen periferikoaren osagai nagusia dira. Makilek ahalbidetzen dute gaueko ikusmena, argiari sentiberagoak direnez. Esan bezala, argi urritasunera egokituak daude; argitasun handia baldin badago, gainezka egiten dute.

## Ikus, gainera

* Kono (zelula)
* Erretina

## Kanpo estekak

* Datuak: Q505544
* Multimedia: Rod cell / Q505544
# Makilipurdi

Makilipurdi edo Oltzorrotz mendia edo haitza Nafarroako Malerreka eskualdean dagoen Zubieta udalerriko lursailetan kokatutako mendia da.
Bere inguruan dituen Mendaur eta Ekaitza mendi ospetsuagoek Makilipurdi mendi hau ezezaguna edo hirugarren mailakoa bilakatu dute. Hortaz, jende edo mendizale gutxik du mendi honen berri, sarritan bertakoek besterik ezagutzen dutelarik. Itxura berezia du, basoko zuhaitz artetik ageri den bere mendi kasko edo gailurra harkaitz gorriz osatua baitago (Malerreka eskualdeko eremu honetako harkaitz eta lurra kolore gorrixka izan ohi du).
Garai batean mendi honen gailurrean Olzorrotzeko edo Orzorrotzeko gaztelua kokatzen zen, Nafarroako Erresumako muga defendatzen zuen gazteluetako bat zelarik. 1522an Gaztelak Nafarroa Garaia konkistatu zuenean beste hainbat gaztelu bezala suntsitua izan zen.
Makilipurdiren gailurretik Mendaur mendiaren ikuspegi ezinhobea dago.

## Ikus gainera

* Orzorrotzeko gaztelua

## Kanpo estekak

* Makilipurdi mendiaren gailurreko argazkia ikusgai
* euskal-herria.org webgunean
* Datuak: Q12262896
# Makila

    Artikulu hau oinez ibiltzen laguntzeko tresnari buruzkoa da; beste esanahietarako, ikus «Makila (argipena)».
Makila edo bastoia zurezko zati zuzena da, estua eta luzea, bereziki ibiltzean euskarri edo lagungarri gisa, edo jotzeko erabiltzen dena.
Agintea edo dignitatea adierazteko edo, bakarrik, edergarri moduan erabiltzen dute. Arma ere bada, jada antzinako Babilonian erabilia.

## Ikus, gainera

* Euskal makila
* Jō
* Shillelagh

## Erreferentziak

* ↑ Lur entziklopedietatik hartua.

## Kanpo estekak

* Datuak: Q1347864
* Multimedia: Canes / Q1347864
# Makila erdira

Makila erdira edo haga erdira jeistea, dolua adierazteko bandera bat makila goraino igo gabe uztea da. Dolua ofiziala izan daiteke (udalarena, gobernuarena, instituzioeena) baina baita ere elkarte edo erakunde pribatu batena. Horrela, Presidente izandako norbait hil edo gertaera lazgarria gertatu ondoren, estatu bateko instituzio guztiek bandera makila erdira jeitsi dezakete; baita ere elkarte baten partaide bat hiltzen bada, elkarteko bandera jaitsi dezakete.

## Bandera goititzea

Herrialdeen arabera bandera goititzeko protokoloa desberdina da. Ohikoena goraino igotzea eta, ondoren, jaisteko eta makilaren ia erdian lotzeko izaten da. Herri anglosaxoietan, aldiz, bandera ez da hainbeste jaisten, bakarrik banderaren zabaleraren antzeko distantzia. Distantzia horrekin galdu den pertsonaren hutsunea sinbolizatu nahi da.
Sarritan, bandera makila erdian jasatzen denean dolu ofizialarekin batera egiten da eta, kasu horietan, militarrek, ekitaldi ofizialetan, gorbata beltza daramate. Batzutan, bestetik, fisikoki ezin da bandera jaitsi; kasu horietan dolua dolu xingola batez jarrita adieraz daiteke. Dena dela, biak batera egitea, hau da, xingola jarri eta bandera makila erdian ez da zuzena.

## Erreferentziak

* ↑ https://www.naiz.eus/fr/hemeroteca/gara/editions/gara_2013-12-15-06-00/hemeroteca_articles/eskubide-politiko-eta-zibilen-laguna-euskaltzalea-eta-independentista
* 1 2 https://web.archive.org/web/20190908144518/http://www.bombersdepalma.com/agora/mediasta/mediasta.htm

## Kanpo estekak

* Datuak: Q1053885
* Multimedia: Flags at half staff / Q1053885
# Makila Miragarri

Makila Miragarria (jatorrizko japonieraz Nyoibo ) Dragoi Bola manga eta animeko objektu bat da, nahiaren arabera luzatu edo laburtu daitekeena.

## Historia

Aintzina Son Gohan izan zen objektu honen jabea, baina hiltzean Son Gokuri, Son Gohanen adopziozko hilobari, oinordetzan utzi zion. Istorioaren hasierako zatian borroka arma bezala erabilia izan da. Baina geroago ikusten da makilaren benetako izaera, izan ere Karinen Dorretik eta Ahalguztidunaren Jauregira joateko egin zen.

## Deskribapena

Makila Miragarria jabearen nahiaren arabera luzatzen edo laburtzen den makila zilindriko gorria da.

## Jatorria

Son Goku pertsoinaia Sun Wukong pertsoinaian, Mendebaldera Bidaia nobela klasiko txinatarrekoa, oinarrituta dagoen legez, Makila Miragarria ere Ru Yi Bang makilan oinarritzen da.

## Kanpo estekak

* Datuak: Q12262895
# Malcesine

Malcesine Italiako udalerri bat da. Veronako probintzian kokatuta dago, Veneto eskualdean. 3.603 biztanle ditu, 69,29 kilometro koadroko azaleran banatuta.

## Mugakideak

Malcesinek honako udalerri hauekin egiten du muga:
Avio Brentonico Ferrara di Monte Baldo Limone sul Garda Riva del Garda Tremosine Brenzone Nago-Torbole Tignale

## Kanpo estekak

* Datuak: Q47821
* Multimedia: Malcesine / Q47821
# Malbrough gerrara joan zen

Malbrough gerrara joan zen (frantsesez Malbrough s'en va-t-en guerre edota Mort et convoi de l'invincible Malbrough) Frantziako abesti herrikoi bat da.
Hitzak Espainiako Ondorengotza Gerran zehar Britainia Handia eta Frantziako Erresumako gudarosteak elkar borrokatu ziren Malplaqueteko guduaren (1709) ondoren konposatu ziren. Nahiz eta frantziarrek porrota jasan, txantxezko abesti honetan aipatzen den John Churchill, Marlborougheko I. dukea ingelesen buruzagia bertan hil zela uste izan baizuten. Abestiaren doinua berriz antzinagokoa izan liteke: François-René de Chateaubrianden arabera, arabiar jatorrikoa litzateke eta Frantziara gurutzatuak eramana.
Luis XVI.a Frantziakoaren erregealdian abestia ezagun egin zen, dofinaren haurtzainetako batek maiz abestu eta errege-erreginei gustatu baizitzaien, ondorioz Versaillesera eta Frantzia osora hedatu zen. Erresuma Batua, Espainia, Alemania eta herrialde askotan ere ospetsu bilakatu zen, horregatik frantses, ingeles, gaztelania, alemana eta beste hainbat hizkuntzetako hitzak ere baditu.

## Kanpo estekak

* Malbrough s'en va-t-en guerre abestia entzungai. Youtube.com (Ingelesez)
* Datuak: Q2471630
* Multimedia: Malbrough s'en va-t-en guerre / Q2471630
# Malcocinado

Malcocinado Badajozko udalerria da, Campiña Sur eskualdean dagoena.
2009ko urtarrilaren 1eko erroldaren arabera 449 biztanle zituen.

## Ikus, gainera

* Badajozko udalerrien zerrenda

## Kanpo estekak

* (Gaztelaniaz) Udalaren webgunea.
* Datuak: Q1446416
* Multimedia: Malcocinado / Q1446416
# Malcata mendilerroa

Malcata mendilerroa (portugesez Serra da Malcata) Portugal kontinentalaren gailur garaienetariko bat da (16. alegia). 1.075 metro ditu. Beira Alta eta Beira Baixako igarotze-lurraldean dago, Sabugal eta Penamacor concelhosetan, alegia.

## Balioak

1981tik bertan Malcata Mendilerroaren Natur Erreserba dago. Erreserba horren helburua iberiar katamotza eta haren ekosistema babestea da. Zentzu horretan inguru honek balio handikoa da.
Mendilerro honetan Erjas ibaiaren emaria den Bazágueda ibaia sortzen da. Mendilerroan ere Dueroko emaria den Côa ibaia sortzen da.

## Kanpo estekak

* (Gaztelaniaz):Informazio turistikoa.
* Datuak: Q9077158
# Malching

Malching Alemaniako udalerria da. Bavariako estatuan kokatuta dago, [[Passau (barrutia)|Passau]] barrutian. 2014an 1.256 biztanle zituen 25,24 kilometro koadrotan banatuta.

## Demografia

Ikus jatorrizko Wikidatako eskaera eta iturriak.

## Kanpo estekak

* Webgune ofiziala
* Datuak: Q504208
* Multimedia: Malching / Q504208
# Maja (argipena)

Maja izenak hainbat adiera ditu:
* Maja edo La Maja, Francisco Goya margolariaren bi margo ezagunen motiboa:
** Maja biluzia.
** Maja jantzia.
* Maja, Majidae familiako karramarroen generoa.
* Maja, Der Biene Maja jatorrizko alemanez, Maya Erlea (euskaraz horrela emana ETBk), liburu eta marrazki bizidunetako pertsonaia.
* Mája, Bereni udalerriko herria Hungarian.
Ikus, halaber:
* Maia (argipena)
* Maya (argipena)
# Maj Sjöwall

Maj Sjöwall (Stockholm, 1935eko irailaren 25a - 2020ko apirilaren 29a) suediar idazle eta itzultzailea izan zen. Bere bikotekide Per Wahlöörekin batera Martín Beck detektibea protagonista zuten hamar eleberriak idatzi zituen.

## Martin Becken Eleberriak

* 1965 – Roseanna
* 1966 – Mannen som gick upp i rök
* 1967 – Mannen på balkongen
* 1968 – Den skrattande polisen
* 1969 – Brandbilen som försvann
* 1970 – Polis, polis, potatismos!
* 1971 – Den vedervärdige mannen från Säffle
* 1972 – Det slutna rummet (roman)|Det slutna rummet
* 1974 – Polismördaren
* 1975 – Terroristerna
* Datuak: Q264855
* Multimedia: Maj Sjöwall / Q264855
# Maja biluzia

Maja biluzia (gaztelaniaz: La maja desnuda) Francisco Goya espainiar margolariaren lan ezagunenetako bat da. Oihalean margotutako olio-pintura bat da, eta 98 cm luze eta 191 cm zabal dauzka.
Margolana 1790-1800 artean margotu zen, eta ondoren 1802-1805 arteko Maja jantzia margolanarekin bikote egin zuen.
1910etik aurrera Madrilgo Pradoko Museoan erakusgai dago.

## Kanpo-estekak

* Datuak: Q152867
* Multimedia: La Maja Desnuda / Q152867